У склопу 67. Међународног београдског сајма књига, Удружење ликовних уметника примењених уметности и дизајнера Србије додељује признања најистакнутијим публикацијама објављеним у протеклој години. Признања се традиционално додељују из области илустрације, стрипа, дизајна, историје и теорије уметности, комплетне опреме књиге, као и за монографска издања. Поред већ установљених награда, ове године је жири доделио похвале и посебна признања ауторима чије су књиге препознате као дела од изузетног значаја за уметност и културу Републике Србије.

Овогодишњи жири радио је у саставу Јелена Павићевић (председница жирија, секција за теорију, критику и историју примењене уметности), Давид Вартабедијан (сликарска секција) и Дејан Вукелић (дизајн секција). Од великог броја квалитетних публикација, жири се определио да додели дипломе издавачима и ауторима.

Жири УЛУПУДС-а је доделио следеће дипломе:

1. **Диплома за допринос историји уметности за књигу** **„Модерни Београд 1918 – 1941“, ауторима Душану Бабцу, Бојани Поповић и Тијани Антонијевић**
2. **Диплома за издавачки подухват „Модерни Београд 1918 – 1941“, аутора Душана Бабца, Бојане Поповић и Тијане Антонијевић издавачу Дата Статус**
3. **Диплома за допринос теорији уметности за књигу „Распевани Београд“, ауторки Ирени Шентевској**
4. **Диплома за допринос историји примењене уметности „Герослав Зарић Гера – чаробњак сцене“ аутора Живадина Митровића, издавачкој кући „Службени гласник“**
5. **Диплома за допринос култури и културном наслеђу Републике Србије „Монографији поводом 70 година Дома војске Србије“**
6. **Диплома за монографију из области ликовне уметности „Радионица за израду анђела – Милан Туцовић“ аутора Зорана Јеремића**
7. **Диплома за графичко обликовање књиге „Век нашег трајања – Ваздухопловна академија (1924 – 2024)“) дизајнерки Данијели Парацки**
8. **Диплома за издавачки подухват у области стрипа издавачу Darkwood за стрип „Калвин и Хобс“**
9. **Диплома за ауторски стрип „КРАЉ НИЧЕГА“ издавачкој кући System Comics**
10. **Диплома за илустрацију књиге за децу „РШУМОВАЊЕ од А до Ш“ Биљани Михајловић**
11. **Диплома за ликовну опрему књиге за децу „Научни кувар“ ауторке Зоране Курбалија Новичић**
12. **Диплома за опрему књиге „Горња књига, доња књига“ аутору Алексе Гајића (издавач: Макондо. Београд)**
13. **Диплома за издавачки подухват фотомонографије Љубомира Којића „Светлопис као бескрај“, Банатском културном центру Ново Милешево**

У Београду,

октобар, 2024.